Para outras páxinas con títulos homónimos véxase: Cabanas.

**San Miguel de Cabanas** é unha parroquia que se localiza no norte do concello da Baña na comarca da Barcala. Segundo o IGE en 2015 tiña 185 habitantes (104 mulleres e 81 homes) distribuídos en 4 entidades de poboación, o que supón unha diminución en relación ao ano 1999 cando tiña 274 habitantes.

Cabanas é o lugar de nacemento do escritor Manuel Iglesias Turnes. Os seus libros *As rapazas de Xan* e *Que non te aten* teñen esta parroquia como epicentro das súas historias, aínda que no primeiro libro lle chame Cabanelas.

Historia
--------

Hai un asentamento castrexo no lugar do Fondón, ao sur da parroquia de Cabanas. O seu estado de conservación é moi malo por mor da actividade agrícola sobre a súa superficie e pola construción dunha granxa. Tan só é visible un parapeto de forma semicircular na parte leste do xacemento.

Tamén hai constancia dun túmulo megalítico, a mámoa do Campo de Pozo, aínda que o seu volume foi moi rebaixado como consecuencia da plantación de eucaliptos.

### Igrexa parroquial

A parroquia de San Miguel aparece como parroquia matriz co anexo de O Barro dende finais do século XIX. Orixinalmente a igrexa albergaba mostras de arte maior con imaxes da Nosa Señora, San Bartolomeu, San Roque, San Miguel, San Pedro e San Paulo, mais as obras de construción dun novo templo realizadas no ano 1943 provocaron a desaparición destas imaxes e doutros elementos que non encaixaban nas dimensións do novo templo. A igrexa actual foi inaugurada no 1950, engadíndolle a torre algún tempo despois. Paralelamente construíuse a casa reitoral e o centro sociocultural da parroquia.

Arquitectura popular
--------------------

### Muíños

Están todos no arroio de Cabanas, moían dous meses no ano por falta de auga.

Existen tres muíños de canle:

* o de Paco, que é de Mateo de Pazo e consortes.
* o de Lage, de Juán de Insua e consortes.
* o dos Barreiros, de Antonio Turnes e consortes.

e un muíño de cubo:

* o do Cubo, de Felipe Díaz e consortes.

Festas
------

* Sábado entre o 16 e o 22 de xullo: Santa Isabel.
* Domingo entre o 16 e o 22 de xullo: O Carme.
* Última fin de semana de setembro: San Miguel.
* 2ª fin de semana de outubro: O Rosario.

Lugares e parroquias
--------------------

### Lugares de Cabanas

| Lugares da parroquia de Cabanas no concello da Baña (A Coruña) |  |
| --- | --- |
| Cabanas | Guimaráns | A Igrexa | O Pazo |

### Parroquias da Baña

| Galicia | Provincia da Coruña | Parroquias da Baña |  |
| --- | --- |
| A Baña (San Vicenzo) | Barcala (San Xoán) | O Barro (Santa Mariña) | Cabanas (San Miguel) | Corneira (San Cristovo) | A Ermida (San Salvador) | Fiopáns (San Pedro) | Lañas (Santa Baia) | Marcelle (Santa Cristina) | Ordoeste (Santa María) | A Riba (San Xoán) | San Cibrán de Barcala (San Cibrán) | Sanamede do Monte (San Mamede) | Suevos (San Mamede) | Troitosende (Santa María) |

Notas
-----

1. 1 2 3  DECRETO 189/2003, do 6 de febreiro, polo que se aproba o nomenclátor correspondente ás entidades de poboación da provincia da Coruña.
2. ↑  "PXOM A Baña".
3. ↑  Rodríguez Troncoso, Amador. *Os albores de Feiraco*.

Véxase tamén
------------

### Outros artigos

* Lugares da Baña

|  |  |
| --- | --- |
| Control de autoridades | 
* Wd: Q10952095
* código INE: 15007050000

 |